Nku ni̱stjin nkꞌie nga tíbakúya Jesu,
yo̱ ta̱ kabꞌentu já fariseo̱ ko̱ já xi bakúya kju̱a̱téxumoo̱ xi nibaha nga ngúsuhu̱n a̱nte Galilea̱,
a̱nte Judea̱ ko̱ nanki Jerusalen.
Kisꞌejña chji ngaꞌyúhu̱n Nti̱a̱ná a̱jihi̱n Jesu nga kitsꞌínnkihi̱ xu̱ta̱ un kui chu̱bo̱.
Tu̱ jꞌaihí kꞌu̱a̱ já xi kabꞌanganki nku nda̱ nga kjisun na̱chaha̱n,
xi najmi ma fi.
Mjehe̱ jóo̱ nga kju̱a̱sꞌenko̱ nda̱ uu̱n a̱ya niꞌyoo̱ ko̱ ngju̱ájña nginku̱n Jesu kai.
Tu̱nga najmi kisakú ni̱yáhá ra̱ xi nkú tsꞌín kju̱a̱sꞌenko̱ho,
a̱tꞌaha̱ katsehe xu̱ta̱ yo̱.
Kui nga i̱ncha ngjiyajnuhu nkꞌa niꞌyoo̱ ko̱ i̱ncha kikjexín nku te ni xi kjinehe̱ niꞌyoo̱.
Yo̱ kitsꞌín nibájen nda̱ uu̱n nga kjiya na̱chan tsꞌíhi̱n ra̱.
Kitsꞌín nibájen santa nkúhu nga jꞌaingjájña kamasehe̱n a̱yoo̱ xi tje̱hen nginku̱n Jesu.
Nkꞌie nga kikie Jesu nga sꞌejihi̱n jóo̱ yáha kui,
a̱sꞌa̱i kinchja̱ko̱ nda̱ uu̱n:
—Ji nda̱ xinkjíán,
ja kama ndyjatꞌahi ngatitsuhi̱n.
A̱sꞌa̱i kikꞌatutsꞌi̱hi̱n já chji̱ne̱ꞌéhe̱n kju̱a̱téxumoo̱ ko̱ já fariseo̱ nga bꞌi̱ tsꞌín kitsꞌínnkjinkꞌun:
“¿Yá nda̱ha xuꞌbi̱?
Najmi tíbenkjún Nti̱a̱ná nga bꞌa̱ tsꞌín tínchja̱.
A̱tꞌaha̱ nku tutuhú Nti̱a̱ná xi maha̱ tsꞌínndyjatꞌaha̱ ngatitsuhu̱n xu̱ta̱.”
Tu̱nga kamankjihín ra̱ Jesu ni xi tíi̱ncha tsꞌínnkjinkꞌun jóo̱.
A̱sꞌa̱i bꞌi̱ kitsúhu̱:
—¿Á bꞌa̱ tsꞌín tínꞌenkjínkꞌuhunnu?
¿Má éhen xi ꞌyún na̱xu̱ tje̱n xi ka̱ma xíhi̱n ndo̱?
¿A:
“Ja kama ndyjatꞌahi ngatitsuhi̱n”?
¿A ra̱:
“Ti̱síntje̱i̱n ko̱ ti̱tsutjai”?
Tu̱nga mjehéna nga cho̱o nga Ntíhi̱ Nda̱xꞌi̱u̱n tíjña ngajoho̱ Nti̱a̱ná a̱sunntei̱ xi má nga ka̱ma tsꞌi̱ínndyjatꞌaha̱ ngatitsuhu̱n xu̱ta̱.
A̱sꞌa̱i bꞌi̱ kitsúhu̱ nda̱ xi najmi ma fiu̱:
—Ji tínchjako̱ho.
Ti̱síntje̱i̱n,
chjúbéí na̱chahi̱n ko̱ tꞌin ngáhani niꞌyahi̱.
A̱sꞌa̱i nginku̱n ngatentee̱ xu̱ta̱ tje̱nꞌyún tsisintje̱hén nda̱ uu̱n,
jakjꞌá na̱chan xi kjijñasun ko̱ títsꞌíntsjo tsꞌíhi̱n ra̱ Nti̱a̱ná nga ngji ngáha niꞌyaha̱.
Kama nkjúhu̱n ngayjee̱ xu̱ta̱ ko̱ kitsꞌíntsjoho̱ Nti̱a̱ná.
Tu̱ ni xí kitsankjúhún nga bꞌi̱ i̱ncha kitsúhu̱ xinkjín:
—Kju̱a̱nkjún xi kju̱axi̱hi kuayaá ndꞌa̱i̱.